Je Amiet d’Abbans, escuiers, fais savoir à touz que je conois et confesse moi tenir en fié et en chasemant de noble baron mon chier et redouté signour Jehan de Chalon, signour d’Arlay, mon chastel ou ma maison fort d’Abbans, et especialment ceu que lidiz messires Jehans m’a baillié en eschange de ceu que je li ay baillié, que je tenoie à Molumbe, et toutes les autres choses et les appendisses que je tien et puis et doy tenir et avoir en la chastelenie d’Abban, en quelque chose que ceu soit, excepté ce que je tiens à Viler-Saint-George de mons. Jeham de Chalon, conte d’Aceurre, et ceu que je tiens à Biens et à Four de Guillaume d’Arguel; et de ces choses expressemant je suis ses hons liges. En tesmoingnaige de ce, je ay mis mon seal en ces lettres. Données l’am mil CCC et sept, le juedi devant Letare Jherusalem.